
1. הצעת חוק שירותי הובלה (תיקון), התשס"א2001-

היו"ר אברהם פורז:

	 אני פותח את הישיבה. ראשית בהזדמנות זו אנחנו מבקשים לתקן טעות שנפלה בחוק הגז הטבעי. לפניי מכתב מיו"ר הכנסת ובו הצעה לתקן טעות בנוסח החוק הנ"ל שהתקבל בכנסת ביום 11.12.2001. אני קורא את המכתב. הטעות היא זאת: בסעיף 28(ג) ברישה במקום: "בסעיף 103" יבוא "בסעיף 104". זוהי טעות טכנית ברישום הסעיף. ההסבר הוא שרישיון ההולכה מוסדר בסעיף 104 ולא בסעיף 104. 

אתי בנדלר:

	הכנתי את הנוסח, ולכן הדבר מקובל עליי לחלוטין. 

היו"ר אברהם פורז:

	 אני מעלה להצבעה את התיקון – ואמנם, כל חברי הוועדה הנוכחים תומכים בו. כעת יש להעלות זאת למליאה. אני מבין שעו"ד רז הגיעה לדיון היום לצורך העניין הזה. 

	נעבור לנושא הראשון של סדר היום, הצעת חוק שירותי הובלה (תיקון). ח"כ לנגנטל ניהל את הישיבה בפעם הקודמת, ולכן אני מבקש לשמוע ממישהו מהנוכחים מה נותר לעשות בנוגע לחוק זה.

אתי בנדלר:

	ככל שהצלחתי ללמוד ח"כ לנגנטל אישר את כל הצעת החוק למעט סוגייה אחת: הגדרת המזמין. ראשית חובתו של המזמין למסור למוביל הודעה ובה פרטים לעניין סוג המטען וכו', כפי שמפורט בסעיף 13א המוצע. 

היו"ר אברהם פורז:

	 כלומר, גם אדם פרטי שעובר דירה מחויב בכך?

אתי בנדלר:

	לכאורה כן, אולם כל החוק חל רק על מי שמוביל כבודה שמשקלה מעל 10 טון. 

היו"ר אברהם פורז:

	 כלומר, הובלת רהיטים מעל 10 טון מחייבת את המזמין להמציא למוביל בכתב הודעה על פרטי המטען. 

	 האם לא כדאי לסייג זאת לעוסק, כדי שהחוק לא יחול על אדם פרטי?

אתי בנדלר:

אפשר לסייג זאת בכמה דרכים. הבעיה היא לא רק בצורת מסירת ההודעה ומה 
שצריך להיות כלול בשטר המטען – היום דורשים גם מסירת הודעה וגם שטר מטען, שהצדדים לו הם אותם צדדים. לכן אינני מבינה מה הדבר מוסיף. מעבר לכך יש גם אחריות פלילית שחלה על מזמין השירות. זה כלול בסעיף 5 להצעת החוק.

היו"ר אברהם פורז:

	האם כל מזמין שירות הובלה צריך למסור הודעה על סוג המטען, או שאפשר לקבוע שעל סוגי מטען מסוימים תינתן הודעה? 


אתי בנדלר:

	לפי מה שמוצע בהצעת החוק, כל מזמין צריך למסור הודעה שכזאת. 

היו"ר אברהם פורז:

	 מדוע? זוהי ביורוקרטיה מיותרת, לדעתי. האם משלוח ירקות מחייב הודעה מיותרת? אני מבין את ההצעה כשמדובר במטען מסוכן, בדברים מיוחדים. איש לא יעמוד בכך. 

	אם יודעים שמבקשים להעביר חומר נפץ, יש להודיע. אבל אם לא – מדוע להודיע על מטענים אחרים, כמו ירקות? במה זה מועיל? 

חזי יהלומי:

	לא רוצים להסתכן באי-דיווח ובאי-מסירת מידע מדויק. 

דב באסל:

	בהמשך לדבריה של היועצת המשפטית של הוועדה, לדעתנו יש כפילות בהודעה. למעשה כל האינפורמציה הנדרשת נמצאת בשטר המטען. זהו חוזה משפטי לכל דבר. 

היו"ר אברהם פורז:

	 אני מתנצל. בשלב זה עליי להפסיק את הישיבה לכמה דקות. 

(הפסקה).

עדה וייס:

	בשלב זה אני מודיעה שמשרד התחבורה מבקש לדחות את הדיון, משני טעמים: ראשית, יש עתירה תלויה ועומדת של מועצת המובילים נגד רשות הנמלים ומדינת ישראל על חובת השקילה של מטענים בנמל. אחרי שהדיון נדחה כמה פעמים תינתן החלטה ביום חמישי. 

היו"ר אברהם פורז:

	 האם אסור לכנסת לשנות את המצב המשפטי משום שיש עתירה? 

	 האם בכל פעם שיש עתירה לבג"צ יש לעצור את כל הליכי החקיקה ולהמתין לעתירה? יש בבג"צ תיקים שנמשכים כמה שנים. הכנסת איננה מתיימרת לפרש מצב משפטי נתון. את זה עושים בתי המשפט. הכנסת מתיימרת לשנות את המצב המשפטי. זמנה של הוועדה מוגבל מאוד, ואני מנסה לשלב בסדר היום את הנושאים של משרד התחבורה, על פי בקשת המשרד. מצדי אפשר למשוך את הצעת החוק. 

לאה ורון:

	הודענו כך גם לשר.

היו"ר אברהם פורז:

	 נקבע מועד, הוזמנו מוזמנים, הוועדה תטפל בחוק. אינני מתיימר להיכנס לפרשנות על מצב משפטי קודם. הוועדה מתכוונת לשנות את המצב המשפטי. ייתכן שתהיה לכך השלכה על התיק המתנהל. 

	אני מבקש לשאול את עו"ד וייס האם חושבים שיש לקבוע שכל בעל מטען יודיע על מטענו, או שיש לקבוע בחוק שרק כל מי שיש לו מטען בעייתי, מסוג מסוים, חייב להודיע על כך. 

רפאל אברג'יל:

	ראשית אני מבקש שלא לדחות את הדיונים בחוק, הם כבר נדחו כמה פעמים. שנית, אין צורך לפרט ממש, אלא רק לומר את סוג המטען ואת הגודל. 

היו"ר אברהם פורז:

	 אבל אם יש במטען חומר נפץ, על בעל המטען לומר זאת.

רפאל אברג'יל:

	בוודאי. הבעיה היא גם משקל. לפעמים יש גם 10 טון ירקות. כמובן שאין צורך לפרט האם אלה עגבניות או מלפפונים. ראשית זה נגד הקביעה למשקל עודף. אנחנו נתקלים בבעיה של עומס יתר. 

היו"ר אברהם פורז:

	 אז אולי יש להודיע רק על המשקל. 

רפאל אברג'יל:

	אבל צריך גם לפרט את סוג המטען. המוביל צריך לדעת מה המטען כדי לדעת האם הוא רשאי להובילו – למשל, חומר מסוכן, או דליק. המוביל חייב להיות בעל רישיון להוביל את החומר של המזמין. לכן צריך הודעה מבעל המטען. 

היו"ר אברהם פורז:

	כלומר אם יש חומר מסוכן יש להודיע על כך כדי שהמוביל לא יסתבך אם אין לו רישיון להובלתו. שנית, ייתכן שבעקבות ההודעה המוביל ינהג לפי כללים מסוימים.

אם נקבע שחייבים לדווח על סוג מסוים של חומרים מסוכנים, וכן יש להודיע על משקל כדי שלא יהיה עומס יתר – זה נראה לי הגיוני. אבל בהצעת החוק כתוב "פרטים על סוג המטען", ולא רק המשקל. 

דב מרום:

	אני מבקש להזכיר. הכול התחיל בגלל משקל עודף. אחר כך הייתה הערה על חומר נפץ, והיום פתאום דנים בהגדרה. היא קיימת. 

היו"ר אברהם פורז:

	 אנחנו משנים את הגדרת סעיף 1: "מזמין שירות הובלה ימסור למוביל הודעה בכתב ובה פרטים לעניין המשקל, ואם הוא חומר מסוכן – פרטים לעניין זיהויו, סיווגו, הסיכונים הכרוכים בו ובהובלתו ודרכי הטיפול בו". 

דב באסל:

	זה מיותר. זה קיים בשטר המטען. יש כפילות. שטר המטען הוא הסכם משפטי.

היו"ר אברהם פורז:

	 היועצת המשפטית של הוועדה תבדוק זאת. אם זה כתוב, לא נחזור על מה שכתוב. אם לא כתוב – נוסיף. כרגע נקבע שלגבי מטענים רגילים, שאין בהם שום סיכון מיוחד, יש חובה להודיע על המשקל בלבד – וזאת כדי שהמוביל לא יעבור עברה של עומס יתר ויתאים את כלי הרכב למשקל. אין צורך לומר את התכולה במקרה זה. 


אתי בנדלר:

	בישיבה הקודמת הוחלט שחייבים למסור – לפי בקשת מע"צ, כך אני מבינה – גם פרטים לעניין מידות המטען. 

היו"ר אברהם פורז:

	 אין צורך בכך, אלא אם המטען חורג מגבולות הרכב.

אתי בנדלר:

	איך המזמין יכול לדעת שמטענו חורג? זה תלוי בסוג הרכב. 

דב באסל:

	אני מבקש לחזור לרגע לנושא הקודם: אם היועצת המשפטית של הוועדה תבדוק ותראה שיש אכן כפילות בין האינפורמציה הנדרשת על פי הצעת החוק לבין שטר המטען – לא יהיה צורך בכך?

היו"ר אברהם פורז:

	 אם כך, רק עניין המשקל יתבקש בהצעת החוק, ולא החומר המסוכן. 

	האם יש רוחב קבוע למשאית?

רפאל אברג'יל:

	הרוחב הוא 2.5 מטר. 

היו"ר אברהם פורז:

	אם כן, נכתוב שיש למסור הודעה אם רוחב המטען הוא יותר מ2.5- מטר. 

רפאל אברג'יל:

	אני מבקש להעיר הערה: חייבים לתת פרטים על המטען, כדי שהמוביל יוכל להתאים את סוג הרכב למטען. גם כשאומרים שמשקלו של המטען הוא 20 טון, למשל, צריך לדעת האם מדובר ב20- טון ברזל בתפזורת, עגבניות או מטען אחר. 

היו"ר אברהם פורז:

	 גם אם לא היה חוק, בעל המשאית היה מתעניין מה הוא עומד להוביל. מבחינת החוק המזמין חייב להודיע על המשקל ועל הרוחב – אם הרוחב עולה על 2.5 מטרים. זו תהיה החובה בחוק. 

	סוג המטען הוא עניין סטטוטורי. אם המזמין חייב להודיע למוביל על המשקל, אפשר להטיל עליו את הנטל ולומר שהוא אשם בכך שהמוביל הפיל את המטען, למשל. 

שלמה בריימן:

	גובהו של המטען הוא נתון הרבה יותר קריטי מהרוחב. ואחר כך נחשוב בוודאי על עוד נתונים חשובים. המטען עלול להוריד כמה גשרים בדרך אם לא יהיה ברור מראש מה גובהו. 

היו"ר אברהם פורז:

	אולם אם המוביל יראה שהמטען מסכן – הוא לא יטעין אותו. 

שלמה בריימן:

	את אותה טענה אפשר לטעון גם לגבי הרוחב. חבל להתייחס לפרט אחד מני רבים. 

היו"ר אברהם פורז:

	אם כן, נשאיר משקל בלבד.

אתי בנדלר: 

	נוסף על כך, אי-אפשר שלא להתייחס כבר כעת לשאלה מיהו המזמין. זה הנושא שנשאר פתוח לדיון. הוטל על משרד התחבורה להביא לוועדה הצעה להגדרת מזמין. היו"ר שאל מה הדין, למשל, לגבי הובלת רהיטים. 

היו"ר אברהם פורז:

	 ראשית אני מציע שהחובה תהיה על מזמין שהוא עוסק. איננו עוסקים בהובלה לאנשים פרטיים. הכוונה לאדם שזהו עיסוקו. ההגדרה תהיה של עוסק לפי חוק מע"מ. אין הכוונה לאדם פרטי. החוק לא יכול לחול על אנשים פרטיים, הם גם לא יעמדו בכך. 

	אני מציע שהיועצת המשפטית תנסה למצוא הגדרה ברוח זאת. המטרה היא שהחוק לא יחול על אנשים פרטיים אלא על אנשים שזהו עסקם. 

דב באסל:

	ייתכן שאין צורך בהגדרה של מזמין. בישיבה הקודמת הצענו לתקן את הסעיף הזה, ועוד כמה סעיפים. הצענו שלא להגדיר מזמין שירות הובלה, אלא לפתור זאת בדרכים אחרות. 

	לגבי סעיף 2 הצענו: "לא יתקשר אדם, בעצמו או באמצעות אחר, עם מוביל להובלת מטען ברכב מסחרי אלא על פי שטר המטען…". וכן יש לנו הצעה לתקן את סעיף 20(ב) בחוק העיקרי. 

היו"ר אברהם פורז:

	 למה צריך את הביורוקרטיה הקיימת בשטר המטען?

דב באסל:

	שטר מטען קבוע כבר היום, זו חובה. 

היו"ר אברהם פורז:

	 במה החוק משנה את המצב הקיים?

רפאל אברג'יל:

	החוק הזה מקשה. 

עדה וייס: 

	החוק מטיל אחריות גם על המזמין של ההובלה, לעניין המשקל. 

היו"ר אברהם פורז:

	 כלומר, כך הנהג לא יוכל לטעון שאיננו יודע מאומה, שאיננו יודע מה המשקל. 

עדה וייס:

מזמין ההובלה יודע את משקל המטען, אך אין לו אחריות לגבי העברה שמתבצעת. 

קריאה: 

היום בכבישים בעל המטען משלם לפי הובלה, ודוחס לאותה הובלה משקל רב ככל האפשר. הנהג, המוביל, הוא שחשוף. על המשלח אין שום חוק, שום דבר. צריכה להיות לו אחריות שילוחית. 

היו"ר אברהם פורז:

	 במילים אחרות המצב הוא כזה: אם קובעים שמזמין העבודה חייב להודיע על המשקל, והמוביל העמיס מעבר למותר לו – הנהג הוא שאשם, כי הוא הוזהר. אבל אם המזמין לא חשף את המשקל הנכון, המזמין אשם. 

איל מלמוד: 

	זה חייב להיות מנוסח כך, ולא אנחנו, מזמיני ההובלה, נבלה בבתי המשפט. הנהגים טוענים שאנסו אותם. 

היו"ר אברהם פורז:

	 אם קבענו שחובת המזמין להודיע על משקל המטען, ועל תכולתו רק אם מדובר בחומר מיוחד, המשמעות היא שהמזמין חייב לפרט בכתב את משקל המכולה. אם הסתבר שהמכולה גדולה יותר ממה שצוין, ניתן להעמיד גם את המזמין לדין. אם הסתבר שהמוביל, בלי לשאול אף אחד, העמיס עוד כמה דברים על המשקל שצוין לו, ועבר את המשקל המותר – הבעיה היא של המוביל. 

איל מלמוד:

	על פי הניסוח הנוכחי של החוק, גם אם המזמין הצהיר נכון יש עליו אחריות פלילית לעברה של מישהו אחר. זה המצב על פי הניסוח הנוכחי. 

היו"ר אברהם פורז:

	 אם כך, נתקן זאת. אם מזמין העבודה, שהזמין אותה לצורך עסקו, מסר הצהרה נכונה למוביל – הוא יצא ידי חובתו. חובתו של המוביל לדאוג לכלי רכב שמתאים למשקל הזה. אם המזמין רימה, כתב שהמשקל נמוך יותר – הוא חב. 

משה נחום:

	הבעיה היא שעל פי תיקון 20 לחוק, למרות שהמזמין ביצע את שביצע הוא מוחזק כאשם ועליו להגיע לבית המשפט ולהוכיח שנקט את הצעדים הנכונים. 

היו"ר אברהם פורז:

	 נתקן זאת. אין הכוונה ליצור אחריות כשאין אחריות או ליצור עברה כשאין עברה. כל מי שחטא צריך להיענש. נהג או מוביל שמעמיס עומס יתר – עליו יחול העונש. מוביל שרימו אותו, לא ישא באחריות. הרי המוביל איננו יכול תמיד לשקול את המכולה או הארגזים לבדו. במקרים שהמוביל לא ידע את המשקל, והמזמין הצהיר הצהרה שקרית, האחריות עליו. 

משה נחום:

	אבל אסור שהוא יוחזק כאשם מראש. 


אתי בנדלר:

	אלה שני דברים שונים. ראשית, היו"ר דיבר על השאלה על מי האחריות חלה. הוא פטר מאחריות את מזמין ההובלה, אם מסר הצהרת אמת. אחר כך יש סעיף אחר, סעיף העונשין. שם יש חזקה שצריך לדון בה לחוד. כוונתי לסעיף 5 להצעת החוק. 

היו"ר אברהם פורז:

	 האם הכוונה שהמוביל עצמו ישקול את המטען? נניח שהמוביל מגיע למפעל, ונאמר לו שהמכולה שוקלת 20 טון, אך היא שוקלת 22 טון. מה עליו לעשות? 

עדה וייס:

	יש חזקה, אני מפנה לפסקה (2) בסעיף 20(א). 

היו"ר אברהם פורז:

	 אינני יודע למה הכוונה במילים "אלא אם כן הוכיח כי עשה כל שניתן כדי למלא את חובתו". אפשר עוד להגיע לפרשנות שהיה על המוביל לשקול זאת בעצמו. האם לא כך משתמע מהסעיף הזה? 

אתי בנדלר:

	זה הניסוח הקבוע של משרד המשפטים לעניין הטלת נטל על תאגידים או על בעלי תפקידים בתאגידים בכל הנוגע לפיקוח על ביצוע עברות. 

דב מרום:

	ברוב המקרים המוביל באמת יכול לשקול את המטען, והוא אף שוקל. הוא יכול לשקול כשהוא יוצא מהנמל. הוא יכול לשקול כשהוא יוצא מהמפעלים באזור המפרץ. 

רפאל אברג'יל:

	המשלח צריך לשקול. 

דב מרום:

	צריך לצאת מנקודת הנחה שהמשלח נתן את המשקל למוביל. 

היו"ר אברהם פורז:

	אנחנו ננסח את הסעיף מחדש. בעיני, אם בעל רכב הגיע למזמין עבודה וקיבל הצהרה שזהו המטען – עליו להסתפק בכך, אלא אם כן ידע באופן פוזיטיווי שזהו שקר. אם זוהי קונספירציה של המוביל והמזמין, שמה שיימסר בכתב הוא פיקטיווי, שניהם אחראים. 

	אבל אם המוביל לא ידע את שמדובר במשקל חורג, בתום לב, הוא צריך לצאת נקי. 

אתי בנדלר:

	יש להבהיר על אילו סעיפים מדובר. בסעיף קטן (א) מדובר רק על עברות לפי חלק ב' לתוספת – עברות שמנויות בסעיף 6 להצעת החוק. שיגידו לנו על מה מדובר. 

	אני קוראת את סעיף 20(א), פסקה (1) שלו. העברות שבחלק ב' של התוספת הן עברות חדשות שמנויות בסעיף 6 להצעת החוק.  


עדה וייס:

	מוסיפים עברות: מעבר באור אדום, חציית פס לבן, שלט "עצור", ועוד עברות מהסוג הזה.

היו"ר אברהם פורז:

	איך בעל רישיון מוביל צריך לדאוג שהנהג שלו לא יעבור באור אדום? איך הוא אמור לפקח על כך. 

רפאל אברג'יל:

	אם נעברת עברה, אם רכב עבר באור אדום וצולם, הדו"ח מגיע למוביל, ורשום על שמו. המוביל פונה למשטרת התנועה עם הצהרה של הנהג שהרכב היה בחזקתו. 

היו"ר אברהם פורז:

	 השעה 13:55. משרד התחבורה התכוון לטפל בבעיות של עומס יתר ולעשות סדר במקרים שבהם המזמין שותף לעברה הזאת. אפשר לחוקק חוק פשוט שקובע זאת. אין מקום לערב כאן את הדברים האחרים.

עדה וייס:

	לפי החוק היום מזמין שירות ההובלה חייב גם על עברות שהנהג מבצע, כמו מעבר באור אדום. 	אנחנו מבקשים לתקן זאת. לפטור אותו. 

היו"ר אברהם פורז:

	 אני הבנתי שמטרת החוק להטיל אחריות על מזמין עבודה שהיה שותף לעברה ונתן למוביל מטען בעל עומס יתר בידיעתו. זה מה שיש לעשות. אני מציע שיוכן נוסח חדש שמשקף זאת. 

עדה וייס:

	המטרה היא להקל על מזמין שירות ההובלה. היום הוא אשם בעברות שהנהג שלו מבצע. סעיף 20 בא למנוע זאת. אין צורך לנסח את החוק מחדש. 

היו"ר אברהם פורז:

	כתוב כאן, בסעיף 20(א)(1): "בעל רישיון מוביל חייב לפקח ולעשות כל שניתן למניעת עברה מהעברות המפורטות בחלק ב'" – איך זה מבטל את אחריותו של בעל רישיון ההובלה לעברה של הנהג שלו?

עדה וייס:

	כי בפסקה (2) כתוב: "נעברה עברה, חזקה היא כי בעל רישיון מוביל הפר את חובתו לפי הוראות אותה פסקה". 

היו"ר אברהם פורז:

	 אם הנהג נסע באור אדום חזקה על בעל הרישיון להובלה שהתרשל? במה הוא אשם? אינני מבין את הצעת החוק. 

	ממילא זמננו תם, ממילא נציגי משרד התחבורה ביקשו לדחות את הצעת החוק. אני מבקש שיתבצעו שינויים בחוק, שייבדק מה יש לבטל. אחר כך ההצעה תידון בוועדה. 

איל מלמוד:

	לעמדה שהוצגה היום אין זכר בדברי ההסבר לחוק. 

היו"ר אברהם פורז:

	אני מבקש מאנשי משרד התחבורה היא לבדוק את העניין מחדש, ולהפוך אותו לסביר. מבחינתי, אדם שמעסיק נהג איננו אשם בחוסר הזהירות של נהגו. אם הוא העסיק אותו בשעות אסורות או העמיס על המשאית עומס יתר – זה עניין אחר. אם לא כן, אין זו אשמתו.

	אני מבקש שיובא לוועדה נוסח מתוקן. אז נחדש את הדיון. אני מבקש לבדוק גם את הנושא האחר.

	הישיבה ננעלה בשעה 14:00. 






